Document ID: 32009R0793

32009R0793
L 228/7
SLUŽBENI LIST EUROPSKE UNIJE
UREDBA KOMISIJE (EZ) br. 793/2009
od 31. kolovoza 2009.
o izmjeni Uredbe (EZ) br. 595/2004 o utvrđivanju detaljnih pravila za primjenu Uredbe Vijeća (EZ) br. 1788/2003 o uvođenju pristojbe u sektoru mlijeka i mliječnih proizvoda
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavi zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezine članke 85. i 192., u vezi s njezinim člankom 4.,
budući da:
(1)
Uredba Komisije (EZ) br. 595/2004 od 30. ožujka 2004. o utvrđivanju detaljnih pravila za primjenu Uredbe Vijeća (EZ) br. 1788/2003 o uvođenju pristojbe u sektoru mlijeka i mliječnih proizvoda (2), kako je izmijenjena Uredbom (EZ) br. 258/2009 (3), predviđa da države članice moraju godišnje izvješćivati o opsegu iskorištenja kvote, raspodjeli neiskorištenih kvota proizvođačima i, prema potrebi, o naplaćivanju pristojbe od proizvođača za potporu nadzoru Komisije nad provedbom sustava kvota, a posebno u okviru izvješća koja Komisija mora dostaviti Europskom parlamentu i Vijeću prije kraja 2010. i 2012.
(2)
Uredbom Vijeća (EZ) br. 1788/2003 (4), čija su pravila preuzeta Uredbom (EZ) br. 1234/2007, promijenjena je uloga država članica i Komisije u pogledu pristojbe za prekoračene količine, zbog čega Komisija nije u potpunosti upoznata s problemima povezanima s naplaćivanjem pristojbe. Budući da su ti podaci potrebni za razvoj sveobuhvatne ocjene tog sustava i njegove provedbe, primjereno je da države članice dostave odgovarajuće podatke za svako razdoblje od razdoblja 2003./2004.
(3)
Kako bi države članice mogle dostaviti potrebne podatke na jednak način, potrebno je utvrditi obrazac s detaljnom specifikacijom potrebnih podataka.
(4)
Uredbu (EZ) br. 595/2004 treba stoga na odgovarajući način izmijeniti.
(5)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Uredba (EZ) br. 595/2004 mijenja se kako slijedi:
1.
U članku 27., stavak 4. zamjenjuje se sljedećim stavcima 4., 5. i 6.:
„4. Do 1. listopada svake godine države članice Komisiji dostavljaju izvješće o iskorištenju kvote i naplati pristojbe za dvanaesteromjesečno razdoblje koje je završilo 31. ožujka iste kalendarske godine. Države članice Komisiji dostavljaju ažurirano izvješće do 1. prosinca koje mora sadržavati odgovarajuće nove podatke koji su postali dostupni.
5. Izvješće iz stavka 4. sadrži podatke o preraspodjeli neiskorištenih kvota, uključujući broj proizvođača kojemu su te kvote dodijeljene i osnovu dodjele. Države članice moraju u izvješću navesti barem podatke iz dijela 1. Priloga II.a. Izvješće koje se mora dostaviti do 1. listopada 2009. sadrži odgovarajuće podatke za dvanaesteromjesečna razdoblja 2008./2009. i 2007./2008.
6. U izvješću iz stavka 4. navodi se iznos pristojbe za prekoračene količine koji je do tog datuma plaćen nadležnom tijelu, broj proizvođača koji su do toga datuma platiti pristojbu za prekoračene količine, iznos i broj slučajeva u kojima pristojba još nije plaćena te iznos i broj slučajeva u kojima nije moguće naplatiti pristojbu zbog stečaja ili konačne nemogućnosti proizvođača da plate pristojbu. Države članice dostavljaju odgovarajuće podatke u obliku određenom u dijelu 2. Priloga II.a. Izvješće koje se mora dostaviti do 1. listopada 2009. sadrži pojedinosti o naplati pristojbe za svako dvanaesteromjesečno razdoblje od razdoblja 2003./2004. ili, u slučaju država članica koje su počele primjenjivati Uredbu nakon razdoblja 2003./2004., pojedinosti za sva dvanaesteromjesečna razdoblja provedbe. U svakom se naknadnom izvješću ažurira stanje u odnosu na uplate pristojbe prekoračene količine za koje je prethodno bilo prijavljeno da još nisu bile izvršene.”
2.
Nakon Priloga II. umeće se Prilog II.a, čiji je tekst određen u Prilogu ovoj Uredbi.
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 31. kolovoza 2009.

Labels: 17
6